LUKUVUODEN 2026-27 KOULUNALOITUS JA KULJETUKSET

Hei kaikkiin koteihin!
Tervetuloa Iittiin myös kesän aikana muuttaneiden oppilaiden kotijoukoille. Tämä tiedote sisältää pitkälti kuljetuksiin liittyvää asiaa, ja on jaettu kaikille kodeille riippumatta siitä kuuluuko huollettavasi kuljetusoikeuden piiriin.
Iitissä lukuvuosi 2026-27 alkaa keskiviikkona 12.8.2026. Oppilaiden lukujärjestykset löytyvät Wilmasta kyseisen päivän kohdalta kun rehtorit ovat ne elokuun alussa kouluittain julkaisseet. Koulut informoivat ensimmäisen koulupäivän kuvioista koulukohtaisesti, ja varhaiskasvatukselta saa tietoa esioppilaiden osalta.
Kesän 2026 kuljetussuunnittelu on valmistumassa ja kuljetustiedot julkaistaan sovelluksessa aina viikkoa ennen kyseisen päivän kuljetusta. Eli ensimmäisen koulupäivän kuljetustiedot ovat luettavissa uudesta Koulutie-sovelluksesta tai selaimen kautta osoitteessa https://koulukyyti.com keskiviikosta 5.8.2026 alkaen. Kuljetuksiin oikeutetun oppilaan huoltajille on lähetetty huoltajan koululle/esikouluun ilmoittamaan sähköpostiinsa kirjautumiskutsu ja ohje kirjautumiseen. Suuri osa huoltajista onkin jo kirjautunut onnistuneesti, ja kirjautumishaasteissa auttaa koulutoimen sihteeriin Margit Karhu (040 483 3775 / margit.karhu@iitti.fi). Myös oppilaille tarjotaan pääsy kuljetussovellukseen etunimi.sukunimi@eduiitti.fi -sähköpostien kautta, mutta ensisijaista on, että kotiporukat ovat päässeet kirjautumaan ja löytäneet huollettavansa kuljetustiedot, oppilaiden kirjautuminen ei ole välttämätöntä.
HUOM! Koska käytettävän kuljetuskaluston määrää on jouduttu vähentämään edellisistä lukuvuosista, ei kaikkia harkinnanvaraisia koulukuljetuspäätöksiä ole voitu tehdä ennen kuin koulukuljetusoikeuden omaavien oppilaiden reitit on saatu vakioitua elokuun aikana. Tästä syystä kaikille huoltajille ei vielä kutsua ja kirjautumisohjetta ole sähköpostiin lähetetty. Pyrimme tekemään harkinnanvaraiset päätökset syyskuun alkuun mennessä, jahka elokuun aikana varmistuu kuinka monta penkkiä meillä on milläkin reitillä myönteistä päätöstä varten vapaana esim. toisen huoltajan osoitteesta tehtyä hakemusta varten. Myönteisen päätöksen mukana lähetetään huoltajalle myös kirjautumisohjeet sovellukseen.
Kuljetuskaluston vähentymisen vuoksi on reittejä ja oppilaiden noutopaikkojakin jouduttu muokkaamaan uusiksi. Joudumme myös toteuttamaan muutamissa aamuissa välipurkuja kouluille, jolloin koulukuljetus tuo ensimmäiset oppilaat koululle ja hakee vielä toiselta lyhyemmältä lenkiltä oppilaita samaa koulunalkamisaikaan. Tämä aikaistaa noutoaikoja niissä aamuissa, joissa oppilaita tulee paljon mm. Kausalan keskustan kouluille klo 8:30 aloitukseen. Koululaiskuljetukset toteutetaan aina turvallisuus edellä, ja kouluilla on tiedossa, että uusien reittien myötä ensimmäisillä viikoilla saattaa tulla muutoksia ja myöhästymisiäkin, ennen kuin reitit on saatu ajamalla vakioitua.
Koululaisten iltapäivätoiminnan osalta tulemme tarkentamaan iltapäiväkuljetusten käyttöä. Koulusihteerit ovat yhteydessä ip-toimintaan osallistuvien kyytioikeuden omaavien oppilaiden koteihin. Oppilaiden iltapäivien kuljetuksista kodin kanssa sovitaan joko a) ip-kyyti klo 15:30 (esim. ma-to), tai b) suoraan koulun jälkeen kotiin (ei osallistu ip-toimintaan esim. pe), tai sitten c) ei käytä iltapäiväkuljetusta (huoltaja hakee ip-toiminnasta). Näin pyritään saamaan tilaa iltapäivien kuljetukseen harkinnanvaraisten kuljetuksien päätöksiä silmällä pitäen. Huoltaja voi aina perua kuljetuksen ja noutaa lapsensa, jos kodin suunnitelma iltapäivän osalta muuttuisi nopealla aikataululla. 
Seuraamme tarkasti yhteistyössä urakoitsijan ja huoltajien kanssa valtatie 12 työmaan etenemistä, ja teemme tarvittaessa muutoksia kuljetuksiin niillä alueilla, joilla työmaan eteneminen vaikuttaisi oppilaiden turvalliseen koulumatkaan. Oletettavasti työmaalla on vaikutuksia lukuvuoden aikana myös pohjoisen suunnasta operoivien koulukuljetusautojen aikatauluihin, ja pyrimme reagoimaan ja tiedottamaan tietoomme etukäteen tulleista muutoksista joko sovelluksen ja/tai Wilma-viestin kautta.
Kotiväen kanssa turvallisen kulkureitin harjoittelu noutopaikalle on lapselle tärkeää. Koulukuljetuskalustomme etuikkunassa on valkoinen kyltti, jossa lukee sovelluksessakin käytettävä auton lyhenne, jonka lapsi pystyisi tunnistamaan kunnan koulukuljetukseksi jopa ilman lukutaitoa. Tutut Kasiksen Liikenteen autot ovat KAS1, KAS2 ja KAS3. Pouhulan autot (myös Mattilan liikenne) kyltitetään POU7 ja POU8. Rollyn kyltti on ROL10, ja paikallinen Cardenal Oy ajaa CAR11 kyltillä. Uutena toimijana aloittavan Lakkapään autot nimetään LAK4, LAK5, LAK6 ja LAK9. Kuljettaja saa tarvittaessa yhteyden huoltajiin puhelimitse sovelluksen kautta, sillä yllättävissä tilanteissa viestiminen suoraan kuljettajalta kotiin on tärkeää.
Ensimmäinen koulupäivä keskiviikkona 12.8.2026 ajetaan normaalien lukujärjestysten mukaisesti koululaisten ip-toiminta huomioiden. 
Huom! Peru kuljetus sovelluksesta aina kun huollettavasi ei käytä kuljetusta!
Iitin kunnan koululaiskuljetuksiin liittyviä ohjeita ja tiedotteita on koottu kunnan kotisivuille kohtaan kuljetukset Koulukuljetus | Iitin kunta. Kunnanhallituksen hyväksymät, voimassa olevat Iitin kunnan koulukuljetusohjeet löytyvät myös kyseiseltä sivulta: Iitin kunnan koulukuljetusohjeet_2024-2026 . Huoltajien on hyvä tutustua niihin, ja ohjeita tullaan päivittämään syksyn aikana lautakuntatyöskentelyn käynnistyessä.
Jos huolettavasi kuljetusten osalta ilmenee kysyttävää, ota ensisijaisesti yhteys kyseisen koulun koulusihteeriin (ei-kiireelliset sähköpostitse, kiireelliset puhelimitse):
· Kausalan&Kausan koulut: koulusihteeri Enni Saarinen (040 623 3870 / enni.saarinen@iitti.fi)
· Yläkoulu ja lukio: koulusihteeri Mervi Broman (040 483 3703 / mervi.broman@iitti.fi) 
· Haapa-Kimolan ja Vuolenkosken koulut sekä esiopetuksen kuljetukset: koulutoimiston koulusihteeri Margit Karhu (040 483 3775 / margit.karhu@iitti.fi) 
· Harkinnanvaraisuutta sisältävät kuljetushakemukset kirjaamo@iitti.fi kautta koulutoimistolle, tiedustelut: kasvatus- ja opetusjohtaja Aarne Ylipiha (0404833732, aarne.ylipiha@iitti.fi)

Oikein hyvää ja turvallista koulunaloitusta kaikille!
t. Aarne Ylipiha ja koulutoimiston väki
